በማህበራዊ ድረገጾች የሚናፈሱ የጥላቻ ንግግሮች ለሃገሪቱ ሁለንተናዊ እንቅስቃሴ አስጊ ናቸው ተባለ
በማህበራዊ ድረገጾች የሚናፈሱ የጥላቻ ንግግሮች ለሃገሪቱ ሁለንተናዊ እንቅስቃሴ አስጊ መሆናቸው ተገለጸ፡፡በካናዳ ኢምባሲ አዘጋጅነት ‹የጥላቻ ንግግሮች በማህበራዊ ድረገጾች› በሚል ባለድርሻ አካላት የተሳተፉበት ውይይት በካፒታል ሆቴል ተካሂዷል፡፡በውይይቱ ላይ የጥላቻ ንግግርና ሃሳብ በሃገራዊና አለም አቀፍ ሁነቶች በሚል ጥናታዊ ፅሑፎች ቀርቧል፡፡በቀረቡ ጥናታዊ ጽሑፎች የጥላቻ ንግግሮችና ሃሳቦች በህዝቦች መካከል ግጭቶችን ከመፍጠርም ባሻገር ምንም በማያውቁ ንጹሓን ዜጎች ላይ ጥቃት ኢንዲፈጸም እያደረገ ነው ተብሏል፡፡እንደ ኢትዮጵያ የተለያዩ ፍላጎቶችና አስተሳሰቦች ባሉባቸው ሀገራት ደግሞ ችግሩ እጅግ አሳሳቢ መሆኑ ተገልጿል፡፡በኢትዮጵያም ከቅርብ ጊዜ ወዲህ በማህበራዊ ድረገጾች እየተስፋፉ የመጡ የጥላቻ ንግግሮችና ሃሳቦች ለሰላምና ደህንነት ስጋት እየደቀኑና የተለያዩ ችግሮችን እየፈጠሩ ይገኛሉ ተብሏል፡፡እንደ ጀርመን ያሉ የዓለም ሀገራት እንደ ፌስቡክ ካሉ ማህበራዊ ድረገጾች ጋር በመነጋገር የጥላቻ ንግግርን ለሁለት ሰዓት ብቻ ቆይተው እንድወርዱ ይደርጋሉም ተብሏል፡፡በኢትዮጵያ የጥላቻ ንግግርን በስፋት እያራመዱት የሚገኙት ውጭ ያሉ ኢትዮጵያዊያን በመሆናቸው ህግ ማውጣት ብዙም ጠቀሜታ ስለማይኖራቸው የግንዛቤ ሥራን ማስፋት እንደሚያስፈልግ በውይይቱ ላይ ተገልጿል፡፡የተለያዩ ቴክኖሎጂንና በዘርፉ የሠለጠኑ ባለሙያዎችን አደራጅቶ ተግባሩን መከላከል የሚያስችል ሥራ መሥራ እንደሚያስፈልግም ተጠቁሟል፡፡መንግሥትም የጉዳዩን አሳሳቢነት በመገንዘብ ትኩረት መስጠት እንዳለበትም ተጠይቀዋል፡፡በውይይት መድረኩ ጋዜጠኞች፣ ጦማሪያን፣ የህግ ባለሙያዎች እና የሰብዓዊ መብት ተከራካሪዎች ተሳትፈዋል፡፡